ფიოდორ ჩერენკოვი
ფიოდორ ჩერენკოვი (რუს. Фёдор Фёдорович Черенко́в; დ. 25 ივლისი, 1959, მოსკოვი, რსფსრ, სსრ კავშირი — გ. 4 ოქტომბერი, 2014, მოსკოვი, რუსეთი) — რუსი და საბჭოთა ფეხბურთელი. თამაშობდა თავდამსხმელის და ნახევარმცველის პოზიციაზე. იცავდა მოსკოვის „სპარტაკის“, პარიზის „რედ სტარისა“ და საბჭოთა კავშირის ეროვნული და ოლიმპიური ნაკრების ღირსებას. საბჭოთა კავშირის სამგზის (1979, 1987, 1989) ჩემპიონი, ექვსგზის (1980, 1981, 1983, 1984, 1985, 1991) ვიცე-ჩემპიონი და ორგზის (1982, 1986) ბრინჯაოს პრიზიორი, რუსეთის ჩემპიონი (1993) და რუსეთის თასის მფლობელი (1994) მოსკოვის „სპარტაკის“ შემადგენლობაში. 1980 წლის ზაფხულის ოლიმპიადის ბრინჯაოს პრიზიორი საბჭოთა კავშირის ოლიმპიური ნაკრების შემადგენლობაში. საბჭოთა კავშირის სპორტის დამსახურებული ოსტატი (1988). საყოველთაოდ აღიარებულია ყველა დროის ერთ-ერთ საუკეთესო რუს და საბჭოთა ფეხბურთელად. 1983 და 1989 წლებში დაასახელეს საბჭოთა კავშირის წლის საუკეთესო ფეხბურთელად. ცხრაჯერ იყო დასახელებული საბჭოთა კავშირის წლის 33 საუკეთესო ფეხბურთელის სიაში. აქედან ოთხჯერ პირველ ნომრად.